Line Barfod (EL), 2004-03-09:
Jeg vil gerne takke for debatten og takke alle partierne for deres opbakning om intentionerne og også takke for, at alle andre partier end Venstre og De Konservative støtter vores forslag, idet jeg kan sige fra De Radikale, som desværre ikke kunne være til stede, at de også støtter forslaget, men har nogle spørgsmål, som de gerne vil have afklaret under udvalgsarbejdet.
Det er jo en god dag for svangreomsorgen, at vi i dag kan se frem til at få en lovgivning, som vil sikre minimumsrettigheder både omkring fødselsforberedelse, at man har ret til at have en jordemoder til stede under fødslen, og at man har ret til en efterfølgende samtale.
Det glæder mig, at der nu er et flertal i Folketinget, som vil lovgive på det her område, for det er jo, som alle ordførere har været inde på, helt afgørende at sikre, at vi har en god svangreomsorg.
Det er vigtigt, at vi har en god fødselsforberedelse, og at man kan sikre, at alle kan komme til fødselsforberedelse.
Dansk Folkepartis ordfører var inde på, at brugerbetaling kan være en hindring for, at nogle af dem, der måske har mest brug for fødselsforberedelse, kommer.
Det er vi helt enige i, men det nytter heller ikke, hvis det, der så sker, er, at amterne helt fjerner fødselsforberedelsen.
Derfor er det vigtigt, at vi får sikret, at alle har ret til en fødselsforberedelse, at der skal være et gratis tilbud om fødselsforberedelse.
Så er det jo, som undersøgelsen viser, utroligt, at det kun er 6 pct. af de fødende, der kan være næsten sikre på at have en jordemoder til stede under den aktive del af fødslen.
De tal, vi havde dengang, viser, at da var det ikke lige så slemt, men det var slemt nok, og det var jo bl.a. på baggrund af den undersøgelse, der havde været offentliggjort i »Tænk+Test«, som viste, at det indimellem sker på danske fødesteder, at børn simpelt hen dør under fødslen, fordi der ikke er nogen jordemoder til stede, fordi man har så uacceptable forhold, at en jordemoder skal passe flere fødsler på en gang, hvilket simpelt hen ikke kan lade sig gøre forsvarligt.
Så har det indimellem resulteret i, at et barn døde under fødslen, og det har man så hidtil sagt var jordemoderens problem.
Vi mener, det er vigtigt at sige, at det er sygehuset, der har ansvaret for at sikre, at man kan have en jordemoder til stede under hele fødslen, og det er det, vi nu opnår med det her beslutningsforslag om, at man skal have en lovfæstet rettighed.
I forhold til fødselsforberedelse fremgår det jo også af undersøgelsen, at mange steder ophører tilbuddet om fødselsforberedelse her i år.
Det er omkring en sjettedel af de gravide - ifølge undersøgelsen - som ikke længere vil have tilbud om fødselsforberedelse, og derfor vil det jo være en stor forbedring, når vi får indført et lovkrav.
I forhold til efterfødselssamtaler er det jo, som også andre har været inde på, vigtigt, når man har været igennem
en fødsel,
at man så får snakket igennem med jordemoderen, hvad det var, der foregik, for at man ikke næste gang, man skal føde, er så bange, at man måske kræver at få kejsersnit, men at man får snakket det igennem med det samme.
Det er utrolig vigtigt, og derfor er det også godt, at vi nu kan få et flertal for at få sikret, at man får en efterfødselssamtale. Der var jo ved førstebehandlingen sidste år noget usikkerhed om, hvorvidt det var nødvendigt med lovgivning, men der viste undersøgelsen jo så, at der altså er et stigende problem ude på fødestederne, og at det derfor er nødvendigt, at vi sikrer folks rettigheder.
Derudover var der jo også noget debat sidste år om, hvorvidt vi har jordemødre nok til at kunne løse problemet.
Det er så det, Jordemoderforeningen har undersøgt; de har sendt nogle undersøgelser til os alle sammen, der viser, at der faktisk er omkring 110 jordemoderstillinger, som bliver brugt på andre opgaver - jordemødre, som, hvis vi frigjorde dem for de opgaver, i stedet kunne tage sig af fødslerne, fødselsforberedelsen, efterfødselssamtalerne.
Så der er jordemødre nok til, at vi kan føre dette forslag ud i livet med det samme.
Det synes vi er et positivt tiltag.
Dertil kommer også, at hvis vi får nogle bedre vilkår på fødestederne, får bedre arbejdsforhold for jordemødrene, så vil der forhåbentlig også være en del af de jordemødre, der i dag har forladt faget, som vender tilbage, og i hvert fald færre, der går fra faget, for i dag er det for hårdt.
Som jordemoder er det ikke rart at stå med en oplevelse af at skulle passe flere fødsler på en gang.
Så vi glæder os meget over, at der er opbakning til vores forslag, at alle er enige om, at det her er en nødvendig mindstesats, og at der er et flertal bestående af alle partier bortset fra Venstre og De Konservative, som støtter vores forslag om, at vi skal have lovgivning og sikre nogle minimumsrettigheder.